2002R1406 — LT — 31.12.2006 — 003.002

Šis dokumentas yra skirtas tik informacijai, ir institucijos nėra teisiškai atsakingos už jo turinį

►B EUROPOS PARLAMENTO IR TARYBOS REGLAMENTAS (EB) Nr. 1406/2002 2002 birželio 27 d. įsteigiantis Europos jūrų saugumo agentūrą (tekstas svarbus EEE) (OL L 208, 5.8.2002, p.1)

iš dalies keičiamas:









▼B

EUROPOS PARLAMENTO IR TARYBOS REGLAMENTAS (EB) Nr. 1406/2002

2002 birželio 27 d.

įsteigiantis Europos jūrų saugumo agentūrą

(tekstas svarbus EEE)







EUROPOS PARLAMENTAS IR EUROPOS SĄJUNGOS TARYBA, atsižvelgdami į Europos bendrijos steigimo sutartį, ypač į jos 80 straipsnio 2 dalį, atsižvelgdami į Komisijos pasiūlymą ( 1 ), atsižvelgdami į Ekonomikos ir socialinių reikalų komiteto nuomonę ( 2 ), atsižvelgdami į Regionų komiteto nuomonę ( 3 ), laikydamiesi Sutarties 251 straipsnyje nustatytos tvarkos ( 4 ), kadangi: (1) Daug teisinių priemonių buvo priimta Bendrijoje siekiant padidinti jūrų transporto saugą ir užkirsti kelią taršai. Kad būtų veiksmingesni, šie teisiniai aktai visoje Bendrijoje turi būti taikomi tinkamai ir vienodai. Tai užtikrins vienodas galimybes, sumažins konkurencijos iškraipymus, atsirandančius dėl ekonominio pranašumo, kurį turi nustatytų reikalavimų nesilaikantys laivai, ir suteiks naudos rimtiems laivybos veikėjams. (2) Konkrečias užduotis, šiuo metu atliekamas Bendrijos ar nacionaliniu lygiu, galėtų vykdyti specializuota ekspertų įstaiga. Iš tikrųjų, reikia techninės ir mokslinės paramos ir aukšto lygio tvirtos patirties tinkamai taikyti Bendrijos teisės aktus jūrų saugumo ir taršos iš laivų prevencijos srityse, prižiūrėti jų įgyvendinimą ir vietoje įvertinti priemonių veiksmingumą. Todėl reikia, Bendrijos dabartinės institucijų struktūros ir galių pusiausvyros ribose, įkurti Europos jūrų saugumo agentūrą („agentūra“). (3) Bendrai kalbant, agentūra turėtų būti techninė įstaiga, teikianti Bendrijai priemones, būtinas veiksmingai veiklai, kuri sustiprintų bendrą jūrų saugumą bei sugriežtintų taršos iš laivų prevencijos taisykles. Agentūra turėtų padėti Komisijai nuolat atnaujinant ir tobulinant Bendrijos teisės aktus jūrų saugumo ir taršos iš laivų prevencijos srityse bei turėtų teikti reikiamą paramą konverguojančiam ir veiksmingam šių teisės aktų įgyvendinimui visoje Bendrijoje užtikrinti, padėdama Komisijai atlikti užduotis, jai skiriamas esamais ar būsimais Bendrijos teisės aktais dėl jūrų saugumo ir laivų taršos prevencijos. (4) Norint geriau pasiekti tikslų, dėl kurių yra įsteigiama agentūra, tikslinga, kad ji vykdytų tam tikrą skaičių kitų svarbių užduočių, kurių tikslas - sustiprinti jūrų saugumą ir taršos iš laivų prevenciją valstybių narių vandenyse. Šiuo atžvilgiu agentūra turėtų dirbti kartu su valstybėmis narėmis organizuojant atitinkamą mokymo apie uosto valstybės kontrolės ir vėliavos valstybės klausimus veiklą ir teikti techninę paramą, susijusią su Bendrijos teisės aktų įgyvendinimu. Ji turėtų palengvinti valstybių narių ir Komisijos bendradarbiavimą, numatytą 2002 m. birželio 27 d. Europos Parlamento ir Tarybos direktyvoje 2002/59/EB, įdiegiančioje Bendrijos laivų eismo stebėsenos ir informacijos sistemą ir panaikinančioje Tarybos direktyvą 93/75/EEB ( 5 ), ypač tobulinant ir eksploatuojant visas informacijos sistemas, būtinas direktyvos tikslams pasiekti, ir dalyvaujant sunkių avarijų jūroje tyrimo veikloje. Ji turėtų teikti Komisijai ir valstybėms narėms objektyvią, patikimą ir lyginamąją informaciją bei duomenis apie jūrų saugumą ir laivų taršos prevenciją, kad įpareigotų jas imtis visų reikiamų iniciatyvų, leidžiančių sustiprinti priemones vietoje ir įvertinti jų veiksmingumą. Ji turėtų perduoti Bendrijos jūrų saugumo patirtį valstybėms, pateikusioms prašymus prisijungti. Ji turėtų būti atvira šių valstybių ir kitų trečiųjų šalių, kurios su Bendrija sudarė sutartis, pagal kurias jos priima ir įgyvendina Bendrijos teisės aktus jūrų saugumo ir taršos iš laivų prevencijos srityje, dalyvavimui. (5) Agentūra turėtų pritarti geresniam valstybių narių bendradarbiavimui ir plėtotų bei platintų geriausią patirtį Bendrijoje. Tai, savo ruožtu, turėtų padėti stiprinti bendrą Bendrijos jūrų saugumo sistemą ir mažinant avarijų jūrose riziką, jūrų taršą ir žmonių žūtį jose. (6) Siekiant tinkamai atlikti agentūrai patikėtas užduotis, tikslinga, kad jos pareigūnai lankytųsi valstybėse narėse ir stebėtų, kaip bendrai veikia Bendrijos jūrų saugumo ir laivų taršos prevencijos sistema. Vizitų metu turėtų būti laikomasi agentūros administracinės valdybos nustatytos politikos, o valstybių narių institucijos turėtų juos palengvinti. (7) Agentūra turėtų taikyti atitinkamus Bendrijos teisės aktus, susijusius visuomenės galimybe naudotis dokumentais ir asmenų apsauga tvarkant asmens duomenis. Visuomenei ir visoms suinteresuotoms šalims ji turėtų teikti objektyvią, patikimą ir lengvai suprantamą informaciją apie savo darbą. (8) Kalbant apie agentūros sutartinę atsakomybę, o tai lemia teisė, taikoma agentūros sudarytoms sutartims, Teisingumo Teismas turėtų turėti jurisdikciją pareikšti nuomonę sutinkamai su kiekviena arbitražine išlyga, esančia sutartyje. Teisingumo Teismas taip pat turėtų turėti jurisdikciją ginčuose dėl žalos, kurią lemia agentūros nesutartinė atsakomybė, atlyginimo. (9) Siekiant veiksmingai užtikrinti agentūros darbą valstybėms narėms ir Komisijai turėtų būti atstovaujama administracinėje valdyboje, kuriai suteikti reikiami įgaliojimai biudžetui įsteigti, jo vykdymui patvirtinti, atitinkamoms finansinėms taisyklėms priimti, skaidriai darbo tvarkai agentūros sprendimų priėmimui nustatyti, jos darbo programai patvirtinti, valstybių narių techninės pagalbos prašymams ištirti, apsilankymų valstybėse narėse politikai nustatyti ir vykdančiajam direktoriui paskirti. Atsižvelgiant į agentūros išimtinai techninę ir mokslinę paskirtį bei uždavinius reikia, kad administracinėje valdyboje būtų po vieną kiekvienos valstybės narės atstovą ir keturi Komisijos atstovai, turintys aukšto lygio kompetenciją. Siekiant toliau užtikrinti aukščiausio lygio kompetenciją ir patirtį administracinėje valdyboje ir įtraukti labiausiai su agentūros uždaviniais susijusius sektorius, Komisija valdybos nariais, neturinčiais balso teisės, turėtų paskirti nepriklausomus šių sektorių specialistus, remdamasi jų asmeniniais nuopelnais ir patirtimi jūrų saugumo ir laivų taršos prevencijos srityje, o ne todėl, kad jie yra tam tikros profesinės organizacijos atstovai. (10) Geram agentūros darbui būtina, kad vykdantysis direktorius būtų skiriamas remiantis nuopelnais ir administraciniais bei valdymo įgūdžiais, kuriuos patvirtina dokumentai, taip pat kompetencija ir patirtimi, tiesiogiai susijusia su jūrų saugumu ir taršos iš laivų prevencija, ir kad organizuodamas agentūros vidaus darbą savo pareigas jis atlieka visiškai nepriklausomai ir lanksčiai. Dėl to vykdantysis direktorius turėtų paruošti ir imtis visų reikiamų priemonių agentūros darbo programai įvykdyti, kiekvienais metais parengti bendrąjį ataskaitos projektą, pateikiamą administracinei valdybai, sudaryti agentūros pajamų ir išlaidų sąmatas bei įgyvendinti biudžetą. (11) Siekiant užtikrinti visišką agentūros savarankiškumą ir nepriklausomumą, laikoma, kad būtina suteikti jai savarankišką biudžetą, kurio pajamas iš esmės sudaro Bendrijos parama. (12) Pastaraisiais metais, kai buvo įkurta daugiau decentralizuotų agentūrų, biudžeto valdymo institucija kreipėsi, ragindama pagerinti joms skiriamų Bendrijos lėšų valdymo skaidrumą ir kontrolę, ypač kreipiant dėmesį į mokesčių, finansinės kontrolės, išmokų įgaliojimų, paramos senatvės draudimo sistemai ir vidaus biudžetinės procedūros (elgesio kodeksas) numatymą. Analogiškai 1999 m. gegužės 25 d. Europos Parlamento ir Tarybos rezoliucija (EB) Nr. 1073/1999 dėl Europos kovos su sukčiavimu tarnybos (OLAF) atliekamų tyrimų ( 6 ) agentūrai turėtų būti taikoma be apribojimų, ir tai turėtų prisidėti prie 1999 m. gegužės 25 d. Europos Parlamento, Europos Sąjungos Tarybos ir Europos Bendrijų Komisijos institucijų susitarimo dėl Europos kovos su sukčiavimu tarnybos (OLAF) atliekamų vidaus tyrimų ( 7 ). (13) Per penkerius metus nuo tos dienos, kai agentūra ėmėsi vykdyti savo įsipareigojimus, administracinė valdyba turėtų pavesti atlikti nepriklausomą išorinį patikrinimą, įvertinantį šio reglamento poveikį, agentūrą ir jos darbo metodus įtvirtinant aukštą jūrų saugumo ir taršos iš laivų prevencijos lygį, kadangi: PRIĖMĖ ŠĮ REGLAMENTĄ:







I

SKYRIUS

TIKSLAI IR UŽDAVINIAI

1 straipsnis

Tikslai

▼M2

1. Siekiant užtikrinti aukštą, vienodą ir veiksmingą jūrų saugumo, apsaugos jūroje neperžengiant 2 straipsnio b punkto iv papunktyje apibrėžtų užduočių ribų, taršos iš laivų prevencijos ir reagavimo į ją lygį Bendrijoje, šiuo reglamentu įkuriama Europos jūrų saugumo agentūra (Agentūra).

2. Agentūra valstybėms narėms ir Komisijai teikia reikiamą techninę ir mokslinę pagalbą bei aukšto kompetencijos lygio paramą, siekdama padėti joms tinkamai taikyti Bendrijos teisės aktus jūrų saugumo, apsaugos jūroje neperžengiant 2 straipsnio b punkto iv papunktyje apibrėžtų užduočių ribų, taršos iš laivų prevencijos srityje, stebėti jų įgyvendinimą ir įvertinti esamų priemonių veiksmingumą.

▼M2

3. Agentūra teikia valstybėms narėms ir Komisijai techninę ir mokslinę pagalbą atsitiktinės arba tyčinės taršos iš laivų srityje ir, gavusi prašymą, papildomomis priemonėmis, išlaidų efektyvumą užtikrinančiu būdu sustiprina valstybių narių reagavimo į taršą mechanizmus, tačiau tai neturi įtakos valstybių narių atsakomybei turėti tinkamus reagavimo į taršą mechanizmus, ir vykdydama šią veiklą atsižvelgia į esamą valstybių narių tarpusavio bendradarbiavimą šioje srityje. Ji veikia sustiprindama Bendrijos bendradarbiavimo atsitiktinės arba tyčinės jūros taršos srityje pagrindus, nustatytus 2000 m. gruodžio 20 d. Europos Parlamento ir Tarybos sprendimu Nr. 2850/2000/EB, nustatančiu Bendrijos bendradarbiavimo atsitiktinės arba tyčinės jūros taršos srityje pagrindus ( 8 ) ir Bendrijos mechanizmą sustiprintam bendradarbiavimui teikiant civilinės saugos pagalbą, nustatytą 2001 m. spalio 23 d. Tarybos sprendimu 2001/792/EB, Euratomas, nustatančiu Bendrijos mechanizmą sustiprintam bendradarbiavimui teikiant civilinės saugos pagalbą palengvinti ( 9 ).

▼M2

2 straipsnis

Siekiant užtikrinti, kad 1 straipsnyje nurodytų tikslų siekiama tinkamai, Agentūra vykdo toliau išvardytus uždavinius:

a) ji padeda Komisijai, tam tikrais atvejais, paruošiamajame darbe atnaujinant ir tobulinant Bendrijos teisės aktus jūrų saugumo ir apsaugos jūroje, taršos iš laivų prevencijos ir reagavimo į ją srityse, pirmiausia derinant su šios srities tarptautinės teisės tobulinimu. Ši užduotis apima jūrų saugumo ir apsaugos jūroje, taršos iš laivų prevencijos ir reagavimo į ją srityje vykdomų tyrimo projektų analizę;

b) ji padeda Komisijai veiksmingai įgyvendinti Bendrijos teisės aktus dėl jūrų saugumo ir apsaugos jūroje, taršos iš laivų prevencijos ir reagavimo į ją visoje Bendrijoje. Agentūra pirmiausia: i) stebi Bendrijos uosto valstybės kontrolės režimo bendrą veikimą, kuris gali apimti apsilankymus valstybėse narėse, ir pataria Komisijai, kaip galima gerinti darbą toje srityje; ii) teikia Komisijai techninę pagalbą, būtiną dalyvaujant Paryžiaus susitarimo memorandumo dėl uosto valstybės kontrolės techninių įstaigų darbe; iii) padeda Komisijai atlikti visas užduotis, pavestas jai esamais ar būsimais Bendrijos teisės aktais dėl jūrų saugumo, taršos iš laivų prevencijos ir reagavimo į ją, ypač teisės aktais, taikomais klasifikacinėms bendrovėms, keleivinių laivų saugumui, taip pat tais, kurie taikomi laivų įgulų saugumui, mokymui, atestacijai ir budėjimui, įskaitant tikrinimą, kaip trečiosios šalys laikosi 1978 m. Tarptautinės konvencijos dėl jūrininkų rengimo, atestavimo ir budėjimo, ir priemonių, kurių imamasi su atestatais susijusio sukčiavimo prevencijai, tikrinimą; iv) teikia Komisijai techninę pagalbą vykdant tikrinimo užduotis, pavestas jai pagal 2004 m. kovo 31 d. Europos Parlamento ir Tarybos reglamento (EB) Nr. 725/2004 dėl laivų ir uostų įrenginių apsaugos sustiprinimo ( 10 ) 9 straipsnio 4 dalį. Ši Agentūros pagalba Komisijai bus taikoma tik laivams bei atitinkamoms kompanijoms ir pripažintoms apsaugos organizacijoms, įgaliotoms vykdyti tam tikrą su apsauga susijusią veiklą;

c) ji dirba su valstybėmis narėmis, kad: i) organizuotų, tam tikrais atvejais, susijusią mokymo veiklą srityse, už kurias yra atsakingos uosto valstybė ir vėliavos valstybė; ii) tobulintų techninius sprendimus ir teiktų techninę pagalbą įgyvendinant Bendrijos teisės aktus; iii) papildomomis priemonėmis, išlaidų efektyvumą užtikrinančiu būdu, naudodamasi Bendrijos mechanizmu civilinės saugos srityje, nustatytu Sprendimu 2001/792/EB, Euratomas, stiprintų jų reagavimo į taršą veiksmus atsitiktinės arba tyčinės taršos iš laivų atveju, kai pateikiamas toks prašymas. Šiuo atveju Agentūra padeda nukentėjusiai valstybei narei, kuriai vadovaujant atliekamos valymo operacijos;

d) ji palengvina valstybių narių ir Komisijos bendradarbiavimą srityje, kuriai taikoma Direktyva 2002/59/EB. Agentūra pirmiausia: i) skatina pakrančių valstybių bendradarbiavimą laivybos srityse, susijusiose su sritimis, kurioms taikoma ši direktyva; ii) plėtoja ir eksploatuoja visas informacijos sistemas, būtinas šios direktyvos tikslams pasiekti;

e) ji palengvina valstybių narių ir Komisijos bendradarbiavimą kuriant, tinkamai atsižvelgiant į skirtingas valstybių narių teisines sistemas, laivų avarijų jūrose tyrimo bendrąją metodologiją pagal sutartus tarptautinius principus, teikiant valstybėms narėms paramą veikloje, susijusioje su rimtų avarijų jūroje tyrimu, ir analizuojant turimas avarijų tyrimo ataskaitas;

f) Komisijai ir valstybėms narėms ji teikia objektyvią, patikimą ir palyginamą informaciją bei duomenis apie jūrų saugumą, apsaugą jūroje ir laivų sukeliamą taršą, kad įgalintų jas imtis reikiamų priemonių jų veiklai šiose srityse pagerinti bei turimų priemonių veiksmingumui įvertinti. Šios užduotys apima techninių duomenų jūrų saugumo, apsaugos jūroje ir jūrų eismo srityse, taip pat jūrų taršos — ir atsitiktinės, ir tyčinės, — srityje, rinkimą, registravimą ir įvertinimą, sistemingą turimų duomenų bazių eksploatavimą, įskaitant jų kryžminį papildymą, ir, tam tikrais atvejais, papildomų duomenų bazių sukūrimą. Remdamasi surinktais duomenimis, Agentūra padeda Komisijai kas šešis mėnesius skelbti informaciją apie laivus, kuriems buvo uždrausta įplaukti į Bendrijos uostus pagal 1995 m. birželio 19 d. Tarybos direktyvą 95/21/EB dėl laivo saugumo, taršos prevencijos ir darbo bei gyvenimo sąlygų laivuose tarptautinių standartų taikymo laivams, atplaukiantiems į Bendrijos uostus ir plaukiojantiems valstybių narių jurisdikcijai priklausančiuose vandenyse (uosto valstybės kontrolė) ( 11 ). Agentūra taip pat padės Komisijai ir valstybėms narėms jų veikloje siekiant gerinti neteisėtai išmetančių teršalus laivų nustatymą ir persekiojimą;

g) derybų su paraiškas dėl stojimo pateikusiomis valstybėmis metu Agentūra gali teikti techninę pagalbą įgyvendinant Bendrijos teisės aktus jūrų saugumo, apsaugos jūroje ir taršos iš laivų prevencijos srityje. Agentūra taip pat gali teikti pagalbą šioms valstybėms atsitiktinės ar tyčinės jūrų taršos atvejais, naudodama Bendrijos mechanizmą civilinės saugos srityje, nustatytą Sprendimu 2001/792/EB, Euratomas. Šios užduotys koordinuojamos su dabartinėmis regioninio bendradarbiavimo programomis ir tam tikrais atvejais apima susijusios mokymo veiklos organizavimą.

▼B

3 straipsnis

Apsilankymai valstybėse narėse

1. Siekdama atlikti jai patikėtas užduotis, agentūra gali lankytis valstybėse narėse pagal administracinės valdybos nustatytą politiką. Nacionalinės valstybių narių valdžios institucijos palengvina agentūros personalo darbą.

2. Agentūra praneša suinteresuotai valstybei narei apie planuojamą vizitą, įgaliotų pareigūnų pavardes ir vizito pradžios datą. Agentūros pareigūnai, įgalioti atlikti tokį vizitą, jo pradžioje pateikia agentūros vykdančiojo direktoriaus sprendimą, nurodantį jų apsilankymo tikslą ir uždavinius.

3. Kiekvieno vizito pabaigoje agentūra paruošia ataskaitą ir siunčia ją Komisijai ir suinteresuotoms valstybėms narėms.

4 straipsnis

Skaidrumas ir informacijos apsauga

▼M1

1. 2001 m. gegužės 30 d. Europos Parlamento ir Tarybos reglamentas (EB) Nr. 1049/2001 dėl galimybės visuomenei susipažinti su Europos Parlamento, Tarybos ir Komisijos dokumentais ( 12 ).

▼B

2. Agentūra savo iniciatyva gali bendrauti savo veiklos ribose. Ypač ji užtikrina, kad visuomenė ir visos suinteresuotos šalys greitai gautų objektyvią, patikimą ir lengvai suprantamą informaciją apie jos darbą.

▼M1

3. Praėjus šešiems mėnesiams po 2003 m. liepos 22 d. Europos Parlamento ir Tarybos reglamento (EB) Nr. 1644/2003, iš dalies keičiančio Reglamentą (EB) Nr. 1406/2002, įsteigiantį Europos jūrų saugumo agentūrą ( 13 ), įsigaliojimo administracinė valdyba priima Reglamento (EB) Nr. 1049/2001 įgyvendinimo tvarką.

▼B

4. Informacijai, kurią pagal šį reglamentą surenka Komisija ir agentūra, taikomas 2000 m. gruodžio 18 d. Europos Parlamento ir Tarybos reglamentas (EB) Nr. 45/2001 dėl asmenų apsaugos Bendrijos institucijoms ir įstaigoms tvarkant asmens duomenis ir tokių duomenų laisvo judėjimo ( 14 ).

▼M1

5. Pagal Reglamento (EB) Nr. 1049/2001 8 straipsnį priimami Agentūros sprendimai gali sudaryti prielaidas pateikti ombudsmenui skundą ar spręsti klausimą Europos Bendrijų Teisingumo Teisme, pagal atitinkamus EB steigimo sutarties 195 ir 230 straipsnius.

▼B







II

DALIS

VIDAUS STRUKTŪRA IR DARBAS

5 straipsnis

Teisinis statusas, regioniniai centrai

1. Agentūra yra Bendrijos įstaiga. Ji turi juridinio asmens teisinį statusą.

2. Visose valstybėse narėse agentūra naudojasi labiausiai išplėstiniu teisnumu, suteikiamu juridiniams asmenims pagal jų teisę. Ypač ji gali įsigyti ir valdyti kilnojamąjį ir nekilnojamąjį turtą bei būti teisminio proceso šalimi.

3. Komisijos prašymu, administracinė valdyba gali nuspręsti, suinteresuotoms valstybėms narėms sutikus, įkurti regioninius centrus, būtinus norint atlikti užduotis, susijusias su navigacijos ir laivų eismo stebėsena, kaip numatyta Direktyvoje 2002/59/EB.

4. Agentūrai atstovauja vykdantysis direktorius.

6 straipsnis

Personalas

1. Europos Bendrijų pareigūnų personalo nuostatai, kitų Europos Bendrijų tarnautojų įdarbinimo sąlygos ir Europos Bendrijos institucijų kartu priimtos šių personalo nuostatų ir įdarbinimo sąlygų taikymo taisyklės yra taikomos agentūros personalui. Administracinė valdyba, Komisijai pritarus, priima reikiamas išsamias taikymo taisykles.

2. Nepažeisdama 16 straipsnio, agentūra savo personalo atžvilgiu naudojasi įgaliojimais, kuriuos paskiriamajai institucijai suteikia personalo nuostatai ir kitų tarnautojų įdarbinimo sąlygos.

3. Agentūros personalą sudaro Komisijos ar valstybių narių paskirti ar laikinai komandiruoti pareigūnai ir kiti tarnautojai, agentūros priimti kaip reikalingi jos uždaviniams vykdyti.

7 straipsnis

Privilegijos ir imunitetai

Protokolas dėl Europos Bendrijų privilegijų ir imunitetų taikomas agentūrai ir jos personalui.

8 straipsnis

Atsakomybė

1. Agentūros sutartinę atsakomybę lemia teisė, taikoma atitinkamai sutarčiai.

2. Teisingumo Teismas turi jurisdikciją pareikšti nuomonę sutinkamai su kiekviena arbitražine išlyga, esančia agentūros sudarytoje sutartyje.

3. Nesutartinės atsakomybės atveju, agentūra, pagal valstybių narių teisei būdingus bendruosius principus, atlygina visą žalą, kurią, atlikdami savo pareigas, padaro jos tarnautojai ar valdybos.

4. Teisingumo Teismas turi jurisdikciją sprendžiant ginčus dėl žalos, nurodytos 3 straipsnyje, atlyginimo.

5. Asmeninę tarnautojų atsakomybę agentūrai lemia nuostatos, išdėstytos jiems taikomuose personalo nuostatuose ir įdarbinimo sąlygose.

9 straipsnis

Kalbos

1. Agentūrai taikomos nuostatos, išdėstytos 1958 m. balandžio 15 d. Reglamente Nr. 1, nustatančiame Europos ekonominėje bendrijoje vartojamas kalbas ( 15 ).

2. Agentūros darbui reikiamas vertimo paslaugas teikia Europos Sąjungos įstaigų vertimų centras.

10 straipsnis

Administracinės valdybos sukūrimas ir įgaliojimai

1. Šiuo dokumentu įkuriama administracinė valdyba.

2. Administracinė valdyba:

a) pagal 16 straipsnį, skiria vykdantįjį direktorių;

▼M1

b) priima metinę Agentūros veiklos ataskaitą ir vėliausiai iki liepos 15 d. pateikia ją Europos Parlamentui, Tarybai, Komisijai, Audito Rūmams ir valstybėms narėms. Kiekvienais metais Agentūra biudžeto valdymo institucijai pateikia visą informaciją, susijusią su įvertinimo procedūrų rezultatais.

▼B

c) darbo programos ruošimo planuose nagrinėja valstybių narių techninės pagalbos prašymus, kaip nurodyta 2 straipsnio c punkto ii papunktyje;

▼M2

d) iki kiekvienų metų lapkričio 31 dienos, atsižvelgdama į Komisijos nuomonę, priima agentūros kitų metų darbo programą ir siunčia ją valstybėms narėms, Europos Parlamentui, Tarybai ir Komisijai; ši darbo programa priimama nepažeidžiant Bendrijos metinės biudžetinės procedūros. Jei per 15 dienų nuo darbo programos priėmimo dienos Komisija pareiškia savo nepritarimą minėtai programai, administracinė valdyba programą nagrinėja iš naujo ir per dviejų mėnesių laikotarpį antruoju skaitymu priima ją, galbūt su pakeitimais, dviejų trečdalių balsų dauguma arba valstybių narių atstovams balsuojant vieningai;

▼B

e) iki finansinių metų pradžios priima agentūros galutinį biudžetą, priderindama jį, jei būtina, prie Bendrijos paramos ir kitų agentūros pajamų;

f) nustato vykdančiojo direktoriaus sprendimų priėmimo tvarką;

g) nustato apsilankymų, vykdomų pagal 3 straipsnį, politiką;

h) su agentūros biudžetu susijusias pareigas vykdo pagal 18, 19 ir 21 straipsnius;

i) drausminę valdžią vykdo per vykdantįjį direktorių ir grupės vadovus, nurodytus 15 straipsnio 3 dalyje;

j) nustato savo darbo tvarkos taisykles;

▼M2

k) d punkte nustatyta tvarka patvirtina išsamų Agentūros parengties ir reagavimo į taršą veiklos planą, kuriuo siekiama optimaliai panaudoti Agentūros turimas finansines priemones;

▼M3

l) peržiūri k punkte nurodyto detaliojo plano ir 2006 m. gruodžio 18 d. ( 16 ) Europos Parlamento ir Tarybos reglamente (EB) Nr. 2038/2006 dėl daugiamečio Europos jūrų saugumo agentūros veiksmų reaguojant į laivų keliamą taršą finansavimo nustatytų biudžetinių įsipareigojimų finansinį vykdymą, remdamasi šio reglamento 15 straipsnio 2 dalies g punkte numatyta ataskaita. Ši peržiūra atliekama, kai parengiama ateinančių finansinių metų Agentūros pajamų ir išlaidų sąmata, numatyta 18 straipsnio 5 dalyje.

▼B

11 straipsnis

Administracinės valdybos sudėtis

1. Administracinę valdybą sudaro po vieną kiekvienos valstybės narės atstovą ir keturi Komisijos atstovai, taip pat Komisijos skiriami keturi labiausiai suinteresuotų sektorių specialistai, neturintys balso teisės.

▼M2

Valdybos nariai skiriami remiantis jų atitinkamos patirties ir kompetencijos jūrų saugumo, apsaugos jūroje, taršos iš laivų prevencijos ir reagavimo į ją srityje lygiu.

▼B

2. Visos valstybės narės ir Komisija skiria savo administracinės valdybos narius, taip pat pakaitinį narį, kuris atstovauja valdybos nariui, kai šis negali dalyvauti.

3. Kadencijos trukmė yra penkeri metai. Kadekcija gali būti atnaujinama vieną kartą.

4. Prireikus trečiųjų šalių atstovų dalyvavimas ir jo sąlygos nustatomos susitarimais, nurodytais 17 straipsnio 2 dalyje.

12 straipsnis

Pirmininkavimas administracinei valdybai

1. Administracinė valdyba iš savo narių renka pirmininką ir pirmininko pavaduotoją. Jei pirmininkas negali atlikti savo pareigų, pirmininko pavaduotojas automatiškai užima jo vietą.

2. Pirmininkas ir pirmininko pavaduotojas renkami trejų metų kadencijai, kuri baigiasi, kai jie nustoja buvę administracinės valdybos nariais. Kadencija gali būti atnaujinama vieną kartą.

13 straipsnis

Susirinkimai

1. Administracinės valdybos susirinkimus sušaukia jos pirmininkas.

2. Svarstymuose dalyvauja agentūros vykdantysis direktorius.

3. Administracinė valdyba įprastą susirinkimą rengia du kartus per metus. Be to, ji gali susirinkti pirmininko iniciatyva arba Komisijos, arba trečdalio valstybių narių prašymu.

4. Slaptumo ar interesų konflikto atveju administracinė valdyba gali nuspręsti tam tikrus savo darbotvarkės klausimus nagrinėti nedalyvaujant nariams, paskirtiems iš labiausiai suinteresuotų sektorių dėl savo kaip profesionalų sugebėjimų. Išsamios šios nuostatos taikymo taisyklės gali būti nustatytos darbo tvarkos taisyklėse.

5. Administracinė valdyba į savo susirinkimus stebėtojais gali kviesti visus asmenis, kurių nuomonė gali būti svarbi.

6. Administracinės valdybos nariams, nelygu jos darbo tvarkos taisyklių nuostatos, gali padėti patarėjai ar ekspertai.

7. Administracinės valdybos sekretoriatą aprūpina agentūra.

14 straipsnis

Balsavimas

1. Administracinė valdyba sprendimus priima visų balsavimo teisę turinčių narių dviejų trečiųjų balsų dauguma.

2. Visi nariai turi po vieną balsą. Agentūros vykdantysis direktorius nebalsuoja.

Kai valdybos narys dalyvauti negali, jo balso teisė perduodama pakaitiniam nariui.

3. Darbo tvarkos taisyklės nustato išsamesnę balsavimo tvarką, ypač vieno nario veikimo kito nario vardu sąlygas.

15 straipsnis

Vykdančiojo direktoriaus pareigos ir įgaliojimai

1. Agentūrai vadovauja jos vykdantysis direktorius, kuris, nepažeisdamas atitinkamai Komisijos ir administracinės valdybos kompetencijos, atlikdamas savo pareigas yra visiškai nepriklausomas.

2. Vykdantysis direktorius turi šias pareigas ir įgaliojimus:

▼M2

a) ruošia darbo programą bei išsamų Agentūros parengties ir reagavimo į taršą veiklos planą ir, pasikonsultavęs su Komisija, pateikia juos administracinei valdybai. Jis imasi reikiamų priemonių jų įgyvendinimui. Pagal 10 straipsnio 2 dalies c punktą jis atsako į visus Komisijos ar valstybės narės prašymus teikti pagalbą. Jis siunčia planą susipažinti Sprendimo Nr. 2850/2000/EB 4 straipsniu įkurtam komitetui, taip pat Sprendimo 2001/792/EB, Euratomas 9 straipsnyje nurodytam komitetui;

▼B

b) pasikonsultavęs su Komisija ir laikydamasis administracinės valdybos pagal 10 straipsnio 2 dalies g punktą nustatytos politikos, nusprendžia atlikti vizitus, numatytus 3 straipsnyje;

c) imasi reikiamų priemonių, įskaitant vidaus administracinių taisyklių priėmimą ir pranešimų skelbimą, agentūros darbui pagal šio reglamento nuostatas užtikrinti;

d) organizuoja veiksmingą stebėsenos sistemą, kad galėtų palyginti agentūros pasiekimus su jos darbo tikslais. Tuo remdamasis, vykdantysis direktorius kiekvienais metais paruošia bendrosios ataskaitos projektą ir pateikia jį administracinei valdybai. Jis nustato nuolatinę įvertinimo tvarką, atitinkančią pripažintus profesinius standartus;

e) personalo atžvilgiu naudojasi 6 straipsnio 2 dalyje nurodytais įgaliojimais;

f) pagal 18 straipsnį sudaro agentūros pajamų ir išlaidų sąmatą, o pagal 19 straipsnį įgyvendina biudžetą;

▼M3

g) kiekvienais metais iki sausio 31 d. Komisijai ir administracinei tarybai pateikia ataskaitą apie Agentūros pasiruošimo taršai ir reagavimo į ją veiksmų detaliojo plano finansinį vykdymą bei pateikia naujausius duomenis apie visos pagal tą planą finansuojamos veiklos būklę. Komisija minėtą atskaitą pateikia susipažinti Europos Parlamentui, pagal Sprendimo Nr. 2850/2000/EB 4 straipsnį įsteigtam komitetui ir Sprendimo 2001/792/EB, Euratomas 9 straipsnyje nurodytam komitetui.

▼B

3. Vykdančiajam direktoriui gali padėti vienas ar daugiau grupės vadovų. Kai vykdantysis direktorius negali dalyvauti, vienas iš grupės vadovų užima jo vietą.

16 straipsnis

Vykdančiojo direktoriaus paskyrimas

▼M2

1. Agentūros vykdantįjį direktorių skiria administracinė valdyba, remdamasi nuopelnais ir administraciniais bei valdymo įgūdžiais, kuriuos patvirtina dokumentai, taip pat kompetencija ir patirtimi, tiesiogiai susijusia su jūrų saugumu, apsauga jūroje, taršos iš laivų prevencija ir reagavimu į ją. Administracinė valdyba sprendimą priima visų balso teisę turinčių narių keturių penktadalių balsų dauguma. Komisija gali siūlyti vieną ar kelis kandidatus.

▼B

Administracinė valdyba gali atleisti vykdantįjį direktorių pagal tą pačią tvarką.

2. Vykdantysis direktorius skiriamas penkerių metų kadencijai. Kadencija gali būti atnaujinama vieną kartą.

17 straipsnis

Trečiųjų šalių dalyvavimas

▼M2

1. Agentūra atvira trečiųjų šalių, kurios su Europos bendrija sudarė susitarimus, pagal kuriuos priėmė ir taiko Bendrijos teisės aktus jūrų saugumo, apsaugos jūroje, taršos iš laivų prevencijos ir reagavimo į ją srityje, dalyvavimui.

▼B

2. Pagal atitinkamas šių sutarčių nuostatas bus sudaromos sutartys, kuriose, inter alia, apibrėžiamas šių šalių išsamių dalyvavimo agentūros darbe taisyklių pobūdis ir mastas, įskaitant sąlygas dėl finansinės paramos ir personalo.







III

SKYRIUS

FINANSINAI REIKALAVIMAI

18 straipsnis

Biudžetas

1. Agentūros pajamas sudaro:

a) Bendrijos parama;

b) galima bet kurios trečiosios šalies, dalyvaujančios agentūros darbe pagal 17 straipsnį, parama;

c) rinkliava už publikacijas, mokymą ir (arba) kitas agentūros teikiamas paslaugas.

2. Agentūros išlaidas sudaro personalo ir administracijos bei infrastruktūros ir darbo išlaidos.

▼M1

3. Vykdantysis direktorius sudaro ateinančių finansinių metų Agentūros pajamų ir išlaidų sąmatų atskaitomybės projektą ir siunčia jį kartu su personalo etatų projektu administracinei valdybai.

4. Pajamos ir išlaidos sudaro balansą.

5. Kiekvienais metais pajamų ir išlaidų sąmatų atskaitomybės projekto pagrindu administracinė valdyba parengia ateinančių finansinių metų Agentūros pajamų ir išlaidų sąmatų atskaitomybę.

6. Administracinė valdyba, vėliausiai iki kovo 31 d., šią sąmatų atskaitomybę, į kurią įeina personalo etatų projektas ir laikinoji darbo programa, siunčia Komisijai ir valstybėms, su kuriomis Bendrija sudarė susitarimus, nurodytus 17 straipsnyje.

▼M1

7. Komisija sąmatų atskaitomybę kartu su preliminariniu Europos Sąjungos bendrojo biudžeto projektu siunčia Europos Parlamentui ir Tarybai (toliau — biudžeto valdymo institucijai).

8. Šios sąmatų atskaitomybės pagrindu į preliminarų Europos Sąjungos bendrojo biudžeto projektą Komisija įtraukia tas sąmatas, kurios, jos nuomone, yra būtinos etatų projektui, bei iš bendrojo biudžeto mokamą subsidijų sumą, ir pateikia jį biudžeto valdymo institucijai pagal Sutarties 272 straipsnį.

9. Biudžeto valdymo institucija paskiria asignavimus Agentūrai subsidijuoti.

Biudžeto valdymo institucija priima Agentūros etatų projektą.

10. Administracinė valdyba priima biudžetą. Jis tampa galutinis po to, kai galutinai priimamas Europos Sąjungos bendrasis biudžetas. Tam tikrais atvejais, jis atitinkamai pataisomas.

11. Administracinė valdyba kaip galima greičiau praneša biudžeto valdymo institucijai apie savo ketinimą įgyvendinti projektus, kurie gali turėti didelę finansinę reikšmę biudžeto finansavimui, ypač apie su nuosavybe susijusius projektus, tokius kaip pastatų nuoma ar pirkimas. Apie tai ji praneša Komisijai.

Kai biudžeto valdymo institucijos skyrius praneša apie savo ketinimą pareikšti nuomonę, šešių savaičių laikotarpyje nuo pranešimo apie projektą gavimo dienos jis siunčia savo nuomonę administracinei valdybai.

▼M1

19 straipsnis

Biudžeto įgyvendinimas ir kontrolė

1. Agentūros biudžetą įgyvendina vykdantysis direktorius.

2. Ne vėliau kaip kitų finansinių metų kovo 1 d. Agentūros apskaitos pareigūnas siunčia Komisijos apskaitos pareigūnui laikinąsias sąskaitas kartu su ataskaita apie tų finansinių metų biudžeto ir finansų valdymą. Komisijos apskaitos pareigūnas konsoliduoja institucijų ir decentralizuotų įstaigų laikinąsias sąskaitas pagal bendrojo finansinio reglamento 128 straipsnį.

3. Ne vėliau kaip kitų finansinių metų kovo 31 d. Komisijos apskaitos pareigūnas Audito Rūmams siunčia Agentūros laikinąsias sąskaitas kartu su ataskaita apie tų finansinių metų biudžeto ir finansų valdymą. Ataskaita apie finansinių metų biudžeto ir finansų valdymą taip pat siunčiama Europos Parlamentui ir Tarybai.

4. Gavęs Audito Rūmų pastabas apie Agentūros laikinąsias sąskaitas, pagal bendrojo finansinio reglamento 128 straipsnį, vykdantysis direktorius savo atsakomybe sudaro galutines Agentūros sąskaitas ir pateikia jas administracinei valdybai, kad ji galėtų pareikšti savo nuomonę.

5. Administracinė valdyba pareiškia savo nuomonę apie Agentūros galutines sąskaitas.

6. Vykdantysis direktorius ne vėliau kaip kitų finansinių metų liepos 1 d. galutines sąskaitas kartu su valdančiosios tarybos nuomone siunčia Europos Parlamentui, Tarybai, Komisijai ir Audito Rūmams.

7. Galutinės sąskaitos yra skelbiamos.

8. Vėliausiai iki rugsėjo 30 d. vykdantysis direktorius Audito Rūmams atsiunčia atsakymą dėl jų pastabų. Atsakymą jis taip pat siunčia administracinei valdybai.

9. Europos Parlamento prašymu vykdantysis direktorius jam pateikia visą informaciją, kurios reikia sklandžiai sprendimo dėl atitinkamų finansinių metų biudžeto įvykdymo priėmimo procedūrai pagal bendrojo finansinio reglamento 146 straipsnio 3 dalį.

10. Vadovaudamasis Tarybos rekomendacija, priimta kvalifikuota balsų dauguma, Europos Parlamentas, iki n + 2 metų balandžio 30 d., patvirtina, kad vykdantysis direktorius n finansinių metų biudžetą įvykdė.

▼B

20 straipsnis

Kova su sukčiavimu

1. Siekiant kovoti su sukčiavimu, korupcija ir kita neteisėta veikla, Reglamento (EB) Nr. 1073/1999 nuostatos agentūrai taikomos be apribojimų.

2. Agentūra prisijungia prie 1999 m. gegužės 25 d. institucijų susitarimo dėl OLAF atliekamų vidaus tyrimų ir nedelsdama išleidžia atitinkamas visam jos personalui taikomas nuostatas.

3. Sprendimais dėl finansavimo ir įgyvendinimo susitarimais bei iš jų išplaukiančiomis priemonėmis aiškiai nustatoma, kad Audito Rūmai ir OLAF gali, kai būtina, atlikti agentūros lėšų gavėjų ir už šių lėšų paskirstymą atsakingų atstovų patikrą vietoje.

▼M1

21 straipsnis

Finansinės nuostatos

Administracinė valdyba, pasikonsultavusi su Komisija, priima Agentūrai taikomas finansines taisykles. Šios taisyklės negali nukrypti nuo 2002 m. lapkričio 19 d. Komisijos reglamento (EB, Euratomas) Nr. 2343/2002 dėl finansinio pagrindų reglamento, skirto įstaigoms, minėtoms Tarybos reglamento (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento ( 17 ) 185 straipsnio, išskyrus atvejus, kai to reikalauja specifiniai Agentūros veiklos poreikiai, ir gavus Komisijos išankstinį sutikimą.

▼B







IV

SKYRIUS

BAIGIAMOSIOS NUOSTATOS

22 straipsnis

Įvertinimas

1. Per penkerius metus nuo tos dienos, kai agentūra ėmėsi vykdyti savo įsipareigojimus, administracinė valdyba paveda atlikti nepriklausomą išorinį šio reglamento įgyvendinimo įvertinimą. Komisija agentūrai suteikia galimybę naudotis visa informacija, kuri, pastarosios manymu, yra susijusi su šiuo įvertinimu.

▼M2

2. Įvertinime nustatomas šio reglamento poveikis, įvertinama Agentūra ir jos darbo metodai. Administracinė valdyba, pritarus Komisijai ir pasikonsultavusi su susijusiomis šalimis, nustato konkrečius įgaliojimus.

▼B

3. Administracinė valdyba gauna įvertinimą ir Komisijai pateikia rekomendacijas, susijusias su šio reglamento, agentūros vidaus ir jos darbo metodų pakeitimais. Ir įvertinimo išvadas, ir rekomendacijas Komisija siunčia Europos Parlamentui ir Tarybai bei skelbia viešai.

23 straipsnis

Agentūros veiklos pradžia

Įsigaliojus šiam reglamentui, agentūra pradeda darbą per dvylika mėnesių.

24 straipsnis

Įsigaliojimas

Šis reglamentas įsigalioja dvidešimtą dieną po jo paskelbimo Europos Bendrijų oficialiajame leidinyje.

Šis reglamentas yra privalomas visas ir tiesiogiai taikomas visose valstybėse narėse.